**EMLÉKEZTETŐ**

**Tehetséggondozási Tanács ülése**

**Időpont:** 2022. május 19. 10:00

**Helyszín:** Tanári klub, Szerb utca 21-23.

**Jelen vannak:** Zentai László, Hoffman István, Berencsi Andrea, Nagy Balázs, Horváth Ákos, Kozsik Tamás, Veres-Székely Anna, Gecser Ottó, Skribanek Anna (online), Szabadi Magdolna (online), Tanács János, Glück Krisztina, Bartucz Kristóf, Krafcsik Norbert, Blankó Miklós, Képessy Imre, Lénárt Krisztina, Megyesi Janka

Zentai László rektorhelyettes köszönti a megjelenteket, megállapítja, hogy a Tanács határozatképes, majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Tájékoztatás az ÚNKP új kiírásáról.

Előterjesztő: Lénárt Krisztina

A megbeszélésen elhangzott információkat külön csatoljuk. Az Egyetemi Bíráló Bizottság ülésére 06.25-én kerül sor, online formában.

2. Beszámoló az NTP pályázatból és az Alapból finanszírozott TDK és egyéb képzésekről, és a jövőre vonatkozó tervekről.

Előterjesztő: Megyesi Janka

Megyesi Janka beszámol arról, hogy a 2021/22. tavaszi félévben az Alap terhére és az NTP-HHTDK-21 pályázat keretében is szerveztek képzéseket. Minden képzés két alkalommal zajlott.

A TDK felkészítő képzések online formában valósultak meg. Az Irodalomkutatási módszerek továbbra is online kurzusként működött a Canvas felületen, és az őszi félévi verzióhoz képest fejlesztések történtek annak érdekében, hogy minél több hallgató végezze el a kurzust: még több kvíz és gyakorlófeladat került a tartalomba, az oktató több előfeltételt állított be a kurzus elvégzéséhez. Az Esszé-, tanulmány- és cikkírás képzés helyett TDK dolgozat és szakdolgozatok írása c. képzést szerveztek a hallgatók és az oktatók visszajelzése alapján. Ezek a Prezentációkészítés és előadói technikák, valamint az Érveléstechnika képzésekkel együtt a szokásos módon zajlottak le. Az angol nyelvű Presentation Skills and Poster Making képzés is az NTP pályázat keretén belül valósult meg ez alkalommal. Az Essay, Study and Article Writing képzés helyett szintén az oktatói visszajelzések alapján Scientific Article Writing képzést szerveztek. Az angol nyelvű képzések egy alkalommal online és egyszer személyes részvétellel zajlottak le. Továbbá két online Tudományos publikálás képzésre, illetve két személyes Liftbeszéd tréningre is jelentkezhettek a hallgatók. Összesen 282 hallgató vett részt a magyar nyelvű képzéseken, és 104 hallgató az angol nyelvűeken. A TDK felkészítő alkalmakon részt vevők száma 231 volt. A számok azt mutatják, hogy az őszi félévhez képest jóval több hallgató jelent meg a képzéseken, a visszajelzések pozitívak.

Megyesi Janka elmondja, hogy a tervek szerint a 2022/23. őszi félévben ugyanezeket a képzéseket szeretnék megtartani 2-2 alkalommal, a járványhelyzetnek megfelelően személyes részvétellel vagy online, illetve hibrid megoldással az arra megfelelő termekben. Hoffman István felhívja a figyelmet arra, hogy ilyen terem az ÁJK-n is van. További terv egy videóabsztrakt képzés szervezése, erről már február óta folyt egyeztetés a felkért oktatóval, de csak az őszi félévben lesz lehetőség a képzés meghirdetésére.

Megyesi Janka arról is beszámol, hogy az NTP-HHTDK-21 pályázat keretében kitelepültek a májusi Bölcsész Napok c. rendezvényen, illetve az Eötvös Napon is, hogy tájékoztassák a hallgatókat a tehetséggondozással kapcsolatos programokról. A fogadtatás mindkét rendezvényen nagyon kedvező volt.

Tájékoztatja a Testületet arról is, hogy az Oktatásfejlesztési és Tehetséggondozási Osztály újra nyert NTP-HHTDK-22 pályázatot, illetve korábban Nagy Tamás kérése alapján elküldtek egy levelet az EMET-nek, amelyben kérték, hogy a karok betekintést kaphassanak a pályázatok kiértékelésébe, a pontozás eredményébe (a döntés indoklása és a döntési kikötés látható az EPER-ben, a pontszámok nem).

3. Tájékoztató az őszi félév utazási pályázatának eredményeiről.

Előterjesztő: Megyesi Janka

Megyesi Janka elmondja, hogy ebben a félévben online és személyes részvételen alapuló eseményekre is lehetett igényelni támogatást, szeptember 30-ig nyárra visszamenőleg is támogatták a rendezvényeken való részvételt, de a tavaszi félévben már csak a pályázáshoz képest a jövőben megvalósuló eseményekre lehetett pályázni. Beszámol arról, hogy 2021. december 15-től 2022. április 15-ig összesen 103 benyújtott pályázatból 89 nyert, és 6.260.014 Ft támogatást ítélt oda a bizottság, május 15-ig pedig újabb 64 pályázat érkezett. Az éves keret az utazási pályázatra összesen 6.000.000 Ft a Tehetséggondozási Alapból, ezt egészíti ki az évi 5.000.000 Ft támogatás az EHÖK-től. Megemlíti, hogy a PPK pályázati irodájával folyamatosan egyeztetnek a közös pályázókról. Túlnyomó többségben egyébként PPK-sok jelentkeznek az utazási pályázatra, ezért kéri a Testület tagjait, hogy hirdessék a lehetőséget minden Karon és Szakkollégiumban.

4. A következő félévi tanácsülés időpontja

Zentai László tájékoztatja a Testületet, hogy novemberben Doodle szavazással választhatják majd ki a őszi félévi tanácsülés időpontját.

5. Egyebek

Egyéb napirendi pont, kérdés, hozzászólás nincs, ezért Zentai László az ülést berekeszti.